**«Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» Татарстан Республикасы Законына үзгәрешләр кертү хакында» Татарстан Республикасы законы проектына аңлатма**

«Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» Татарстан Республикасы Законына үзгәрешләр кертү хакында» Татарстан Республикасы законы проекты Татарстан Республикасы законнарын федераль законнарга туры китерү максатларында эшләнде.

«Россия Федерациясе Торак кодексына үзгәрешләр кертү турында» 2023 елның 27 ноябрендәге 561-ФЗ номерлы Федераль закон белән Россия Федерациясе Торак кодексына күпфатирлы йортларның техник торышын тикшерүне үткәрү турында гомуми нигезләмәләрне беркетүгә юнәлдерелгән комплекслы үзгәрешләр кертелде. Шуңа бәйле рәвештә Россия Федерациясе субъектлары дәүләт хакимияте органнары тарафыннан күпфатирлы йортларга капиталь ремонтны тиешлечә ясауга юнәлдерелгән норматив хокукый актларны кабул итү нигезләре һәм аларның җайга салу предметы төгәлләштерелде.

Аерым алганда, мондый норматив хокукый актларга түбәндәгеләр кертелде: күпфатирлы йортларның техник торышына эксплуатация контроле үткәрү тәртибе, күпфатирлы йортларның техник торышын тикшерүне үткәрүне оештыру тәртибе; күпфатирлы йортларда гомуми мөлкәткә капиталь ремонт буенча региональ программаны (алга таба – капиталь ремонт буенча региональ программа) әзерләгәндә, раслаганда яисә аңа үзгәрешләр керткәндә мондый тикшерү нәтиҗәләрен исәпкә алу тәртибе. Шулай ук Россия Федерациясе субъекты дәүләт хакимияте органнары күпфатирлы йортларның техник торышына дәүләт мониторингы үткәрү тәртибе турында норматив хокукый акт кабул итәргә хокуклы, аның кысаларында субъектның вәкаләтле башкарма хакимият органы тарафыннан күпфатирлы йортларның техник торышы һәм аның үзгәрү динамикасы хакында мәгълүмат җыю, аны системалаштыру, анализлау гамәлгә ашырыла.

Закон проекты белән «Татарстан Республикасында күпфатирлы йортларда гомуми мөлкәткә капиталь ремонт ясауны оештыру турында» 2013 елның 25 июнендәге 52-ТРЗ номерлы Татарстан Республикасы Законына (алга таба – 52-ТРЗ номерлы Закон) Татарстан Республикасы башкарма хакимияте органнарының югарыда күрсәтелгән мәсьәләләрне җайга салу вәкаләтләрен билгели торган шундый ук үзгәрешләрне кертү тәкъдим ителә.

Шулай ук капиталь ремонт буенча региональ программа әзерләү һәм раслау, аңа үзгәрешләр кертү тәртибен төгәлләштерү, мондый программага таләпләр, аны әзерләү, аңа үзгәрешләр кертү өчен кирәкле белешмәләрне җирле үзидарә органнары һәм капиталь ремонт фондларын махсус счетта булдыручы урыннар милекчеләре тарафыннан бирү тәртибе дә күздә тотыла. Капиталь ремонт буенча региональ программага үзгәрешләр кимендә елга бер мәртәбә, капиталь ремонт буенча региональ программаны әзерләү тәртибе кебек тәртиптә, ягъни расланган капиталь ремонт буенча муниципаль адреслы программалар нигезендә, кертелә дип билгеләнә.

Закон проектында күпфатирлы йортның техник торышына үткәрелгән тикшерү нәтиҗәләре капиталь ремонт буенча региональ программага капиталь ремонт ясауның срогын күчерү, әгәр мондый күпфатирлы йортның техник торышын тикшерү Татарстан Республикасы Министрлар Кабинеты хокукый акты йә күпфатирлы йорттагы урыннар милекчеләренең гомуми җыелышы карары нигезендә үткәрелгән булса, капиталь ремонт ясау чиратлылыгын билгеләү өлешендә үзгәрешләр кертү өчен нигез булып тора дип беркетелә.

Закон проекты белән капиталь ремонт буенча региональ программаны гамәлгә ашыруның кыска сроклы планнарын әзерләүгә һәм раслауга, аларга үзгәрешләр кертүгә юнәлдерелгән нигезләмәләр төгәлләштерелә. Аерым алганда, мондый планнарны аварияне, табигый яисә техноген характердагы башка гадәттән тыш хәлне бетерү өчен кирәкле булган күләмдә күпфатирлы йортның техник торышын торгызу максатларында капиталь ремонт ясау очракларын исәпкә алып формалаштыру күздә тотыла.

Закон проекты белән тәкъдим ителә торган үзгәрешләр капиталь ремонтлауны оештыру системасын камилләштерергә, шулай ук милекчеләрнең күпфатирлы йортларда гомуми мөлкәткә капиталь ремонт өчен кертем буларак түләнә торган акчаларыннан файдалану нәтиҗәлелеген арттырырга ярдәм итәчәк.